1Ekiro kimoi abashoza n'abafakare baija kuhuliliza Yesu. 2Aho Abafarisayo n'abeegesa b'Amateka bajurujwita bati, «Omuntu ogu nashemera n'abafakare mara nalya nabo.» 3Nikwo Yesu kubachwera enfumo egi, ati, 4«N'ohai omuli inywe ayakuba aina entaama kikumi, emoi ekaburaho, atasigire ekyenda na mwenda omw'irungu akagya kuhiiga eyabura kulemwa kuhika orwo aragibona? 5K'amara kugibona ashemelerwa agiteka aha mabega. 6K'agoba omuka ayeta banywanyibe n'abatani nabagambira ati, ‹Munyihukye, entaama yange eyaba ebuzire nagibona.› 7Nimbagambira amazima, alibayo ebyera bingi omw'iguru aha rw'omufakare omoi ayayechuza, kushaaga abagorogoki ekyenda na mwenda abataina nshonga ya kwechuza. 8«Anga ni mukaziki ayakuba aina esarafu 10 z'efeza akaburwaho emoi, atahembire tara, akelerera nju, akahiga mpora mpora akalemwa akagibona? 9K'aba yagiboine ahuruza batahibe n'abatani nagamba ati, ‹Munyihukye, edarakima yange eyo mbaire nagire nagibona.› 10Nimbagambira amazima, nikwo n'abamalaika ba Ruhanga bashemelerwa batyo k'omufakare omoi ayechuza.» 11Yesu agendelera kugamba ati, «Hakaba haliho omuntu aina abatabani babili. 12Omuto agambira ishe ati, ‹Tata, ompe omugabo gw'ebyo wakunsikisize.› Ishebo ababeganira ebintu. 13Ebiro bitakeire bingi, omuto ashombokya obwe bwona, akwata omuhanda agya omu nsi endijo, ajangirayo, ebye byona abitaita. 14Kayabaire yamazireho buli kantu, eifa lihango litera omu nsi egyo, aburabulirwa. 15Kityo agenda ayekwata omunyansi omoi omu nsi egyo, omunyansi ogwo yamutweka omu maliisizoge kumulisiza empunu. 16Agonza kulya ebishushu by'empunu, kyonkai ow'okubimuha abura. 17Kayaijukire atekeleza ati, ‹Abakozi ba tata bangi batai abalya ekyakulya kingi bakashaagura? Inye ndi aha nindambazibwa enjara!› 18Nyimuke ngaruke ahali tata, mugambire nti, ‹Tata, nkafakalira Ruhanga na iwe. 19Tinkyasana kwetwa mwana wawe, ombone nk'omoiho omu bairu bawe.› 20Aimuka agaruka owa ishe. Orwo yabaire akyali harai, ishe amulengera, amugilira embabazi, airuka amubumbatira, amunywegera. 21Omutabani amugambira ati, ‹Tata, nkafakalira Ruhanga na iwe. Inye tinkyasana kwetwa mwana wawe, shana ombone nk'omoiho omu bairu bawe.› 22Nawe ishe agambira abairube ati, ‹Yanguha mulete ekanzu mugimutemu. Mumujweke n'empeta omu rukumu, n'ebiratwa omu maguru. 23Mugye mulete enyana eshaire mugiite, tulye tushemelerwe. 24Omwana wange ogu akaba afire, mbwenu yahimbuka. Akaba abuzire, mbwenu yazoka.› » Aho babanza obugenyi. 25«Omutabani omukuru akashangwa ali omu ndimiro. Kayabaire yaija kugoba omuka ahulira ebizina n'enchuma. 26Ayeta omwiru omoi amubaza ekyaba. 27Omwiru amugambira ati, ‹Murumuna wawe yaija, isheinywe yaita enyana eshaire, orwo yamubona alige agumire.› 28Omutabani omukuru ogwo anigara, ayanga kutaaha n'omu nju. Ishe aturuka amutagiliza, 29kyonkai wenene ashubamu ishe ati, ‹Emyaka nyingi eti ntura ninkukolera, tinkachwaga muhango gwawe. Kyonkai n'akabuzi konkai tokakampaga nkashemelerwa na bataahi bange. 30Orwo mutabani wawe ogu ayamalire ebyawe omu bamalaya yaija, iwe wamwitira enyana eshaire!› 31Ishe amugambira ati, ‹Mwana wange, ebiro byona tuba tuli hamoi, isi ebyange byona ti byawe? 32Omu mazima twaba turagiirwe kushemelerwa bukaba bugenyi, aha rw'okuba murumuna wawe ogu akaba afire, mbwenu yahimbuka; akaba abuzire, yazoka.› »
lug_Latn